## La Generalitat restablix el transport públic per a garantir la mobilitat després de suspendre determinats servicis per l’alerta per pluges a la Comunitat Valenciana

*** Es reactiva el servici de tramvia de Metrovalencia en les línies de tramvia L4, L6, L8 i L10
* Les llançadores Picanya-València i Paiporta-València operen des de les 9.00 hores i els autobusos Picassent-Alcàsser, Carlet-València, Castelló-València i Alginet-València recuperen este dijous el servici**

La Generalitat restablix el transport públic per a garantir la mobilitat després que l’alerta per pluges, que havia portat a suspendre determinats servicis, baixara a la Comunitat Valenciana.

La circulació del tramvia a la ciutat de València, que havia sigut interrompuda este dimecres a la vesprada a causa de l’alerta roja per pluges, s’ha començat a reprendre progressivament este dijous al matí, després que l’avís meteorològic haja baixat al nivell taronja.

Poc abans de les 11.00 d’este matí ha eixit el primer tramvia, des dels tallers de Tarongers en direcció a Doctor Lluch, escortat per un cotxe de seguretat que circula davant per a comprovar que la via està en bon estat i no hi ha obstacles. Ja s’ha représ l’activitat de les línies de tramvia L4, L6, L8 i L10. D’altra banda, els servicis d’atenció al client de Colón, Benimaclet i Alacant ja estan oberts.

D’altra banda, la Conselleria de Medi Ambient, Infraestructures i Territori ha reactivat a les 9.00 hores el servici de llançadores d’autobús des de València fins a Paiporta i Picanya per a suplir les línies de Metrovalencia entre les dos poblacions i la capital.

Està previst que la resta de línies que es van suspendre per l’alerta meteorològica i les restriccions a la mobilitat i al vehicle privat, aprovades en el marc del Centre de Coordinació Operativa Integrat (CECOPI) per la nova DANA, es recuperen al llarg del matí i les primeres hores de la vesprada. D’esta manera, el servici d’autobusos Picassent-Alcàsser, Carlet-València, Castelló-València i Alginet-València recuperaran hui, de manera progressiva, l’activitat, de tal manera que a la vesprada estiguen tots operant.

En total, la Conselleria de Medi Ambient, Infraestructures i Territori ha habilitat 19 línies substitutives de Metrovalencia, set de les quals a València Sud, la més afectada per la DANA. Els nous servicis, habilitats per la Generalitat, són substitutius dels prestats per Metrovalencia i es complementen amb l’oferta habitual de Metrobús.

La Generalitat recomana als usuaris consultar els horaris i les modificacions abans de planificar els seus trajectes en la pàgina web de l’ATMV, de Metrovalencia i de la Conselleria de Medi Ambient, Infraestructures i Territori.

Fecha: 14/11/2024